Svmer din gewalt will ſwinden
Svmer din gewalt will ſwinden·
das mag man an der lindē·
kieſen dv́ iſt woꝛden val·
vf dem walde vn̄ in den ǒwen·
da mag man die rifen ſchǒwen·
dar zv̊ lat dú nahtegal·
ir vil froͤideriches ſingen·
des wil ſi der winter twingen·
ſo kan mir dv́ ſvͤſſe bꝛingē
ſoꝛgen vil dem herzen min·

Frowe ir ſit min frǒwe alleine·
die ich voꝛ allen wiben meine·
des ſvlt ir genieſſen lan·
mich ich lebe in ſenden ſoꝛgē·
beide abent vn̄ moꝛgen·
doch froͤit mich ein lieber wan·
vn̄ ein minneklich gedinge·
das dv́ ſvͤſſe minne twinge·
ſo das mir an ú gelinge·
dar an alle min froͤde lit·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse